In nomine Patris et Filii et Spiritus Sancti, amen. Quoniam regum est necnon et cujuscunque viri ingenuitatis titulo decorati, sicut in legibus votorum invenitur de propriis possessionibus, propriam implere voluntatem, ego Alfonsus, Portugaliæ rex, comitis Henrici et reginæ Theresiæ filius, magni quoque regis Alfonsi nepos, una cum uxore mea regina donna Malfada, filia comitis Amedei de Moriana, considerantes obitum nostrum et diem districti judicii, quando retribuetur unicuique secundum quod gesserit pauperibus Christi, decrevimus de propriis facultatibus et redditibus non solum locupletare ecclesiam sancti Petri de Ratis et fratres qui ibi habitant, tam præsentes quam futuros, in qua ecclesia pater meus Henricus una cum matre mea, uxore sua, Donna Theresia, primitus miserunt fundamentum. Verum etiam ut cum tranquillitate et quiete sine aliqua perturbatione preces suas Deo fundant, pro nobis et pro omni posteritate nostra et omni populo Christiano, concedimus et confirmamus ecclesiæ beatæ Mariæ de Charitatæ ac priori et monachis ibidem Deo servientibus, omnes decimas de pane et vino et lino omnium regalium quæ habemus, et quæ debemus habere, ego et uxor mea donna Malfada regina, a flumine Dorii usque ad flumen Mundeci, prout felicis memoriæ Henricus comes, pater meus, una cum uxore sua, matre mea, nobili muliere Theresia, illustris regis Alfonsi filia, eisdem primitus dederunt et concesserunt, ita quod si quis imposterum, quod fieri non credimus, de nostris propinquis aut de extraneis, hoc donum et beneficium quod firmum et roboratum omni tempore esse volumus, ad irrupendum seu in aliquo temeraria presumptione contrabandum venerit, quisquis fuerit, quingentos solidos bonæ monetæ priori Sancti Petri de Ratis reddere cogatur regia potestate, et quantum damni fecerit quadrupliciter componat et insuper a sanctæ matris ecclesiæ sinu separetur et cum Juda traditore in inferno perpetuo ardeat et, si fuerit de nostra progenie, maledictionem nostram et omnium avorum suorum habeat. Facta hujus doni et beneficii firmitudine, mense julii, Vuimarensis, erra Ma Ca LXXXa IIIa. Ego Alfonsus, Portugalensis rex, una cum uxore mea donna Malfada regina, in præsentia testium idoneorum, hoc donum et beneficium manibus nostris propriis roboravimus. Ego Joannes, archiepiscopus Bracare, consignavi, Menendus... Burguncia Alterei, Arnaudus Petri, curiæ dapiter, consignavit, R[aimun]dus Monii, cons., Aubertus, cancellarius regis, cons. Rondulus Zolennæ cons., Rodericus Platigii, alcaïdæ Colimbriæ, testis. Petrus Menondi, economus regis, testis.